laion/Wikipedia-Exotic huggingface dataset:
ג'רי אשוורת'

ג'רלד הווארד "ג'רי" אשוורת' (שם מלא באנגלית: Gerald Howard "Gerry" Ashworth; ‏נולד ב-1 במאי 1942) הוא אתלט יהודי-אמריקאי בעבר, אלוף אולימפי ושיאן עולם (טוקיו 1964) בריצת שליחים 4x100 מטר. אשוורת' נולד בהוורהיל, מסצ'וסטס. הוא בוגר דרטמות' קולג'. בשנת 1961 השווה אשוורת' בריצת 60 יארד את שיא העולם בתוצאה של 6.1 שניות באולימפיאדת טוקיו (1964) זכה אשוורת' במדליית זהב בריצת שליחים 4x100 מטר ביחד עם פול דרייטון, ריצ'רד סטבינס ובוב הייז בשיא עולם חדש של 39.06 שניות, לפני פולין (39.36 שניות) וצרפת (39.36 שניות). בשלב חצי הגמר הרביעייה האמריקאית קבעה שיא אולימפי חדש של 39.5 שניות. בתחרויות האתלטיקה של המכביה השביעית שנערכו בשנת 1965 זכה אשוורת' בשתי מדליות זהב, בריצת 100 מטר בתוצאה של 10.6 שניות ובריצת שליחים 4x100 מטר בתוצאה של 42.4 שניות. ריצת 60 יארד: 6.1 שניות (1961), שיא עולם ריצת 100 יארד: 9.4 (1962) ריצת 100 מטר – 10.3 (1964) ריצת 200 מטר – 21.2 (1964) ג'רי אשוורת', באתר הוועד האולימפי הבין-לאומי ג'רי אשוורת', באתר olympedia.org ג'רי אשוורת', באתר התאחדות האתלטיקה הבין-לאומית ג'רי אשוורת', באתר Track and Field (גברים) מעריב לספורטאים - אלופי המכביה ה-7, מעריב, 1 בספטמבר 1965
יצחק אייזיק ליבס

הרב יצחק אייזיק ליבס (בכתיב יידי: ליעבעס; כ"ח באדר ה'תרס"ו, 25 במרץ 1906 - כ"ב באדר א' ה'תש"ס, 28 בפברואר 2000) היה רב ופוסק הלכה אמריקאי, ראב"ד איגוד הרבנים באמריקה ומחבר ספר השו"ת בית אב"י. נולד בגריידינג שבגליציה לבינה ולרב אברהם יעקב ליבס מחסידי בעלז. אביו היה אב בית דין בבילקמין שבגליציה, דור שישי לרב אלעזר הורוויץ וצאצאו של הרב יצחק הלוי הורוביץ. בצעירותו למד אצל אביו ובגיל 14 עבר ללמוד בישיבתו של הרב יוסף קליגר רבה של גריידינג. עמו למדו בתקופה זו, אברהם ישכר אנגלרד, לימים האדמו"ר מראדזין; וחיים מאיר יחיאל שפירא, לימים רב ואב"ד נארול. נסמך לרבנות בידי הרב קליגר ובידי הרב זלמן סורוצקין. נישא ועבר לכהן כרב בעיירה לוביז, שם נולד לו בנו הראשון. אשתו ובנו נספו בשואה, הוא עבר את רוב המלחמה ביערות. לאחר תום מלחמת העולם השנייה נודע לו שאסתר קליגר, נכדתו של רבו ובתו של הרב משולם יששכר קליגר שנספה אף הוא, ניצלה מהתופת והיא השריד היחיד למשפחת רבו. הוא נפגש עמה וזמן קצר לאחר מכן הם נישאו. הוא פעל רבות בקרב שארית הפליטה ובמחנות העקורים וכיהן זמנית כרב ואב"ד בלבוב. בשנת ה'תש"ח, 1948, היגר לארצות הברית בסיוע קהילת יוצאי גריידינג במנהטן, ניו יורק שהזמינו אותו לכהן כרב הקהילה. תקופה קצרה לאחר מכן עבר לכהן בבית כנסת ברובע הברונקס, ואחר כך הקים בשכונה בית כנסת בשם "טורי זהב" וכיהן בו. בסוף שנות ה-70 היה נתון בית הכנסת שלו להצקות על רקע אנטישמי ואף הוצת פעמיים, בעקבות זאת עזב את השכונה ועבר לגור עד סוף ימיו בבורו פארק, שם כיהן כרב בית המדרש "תורה ודעת". בתו הגדולה אידל בינה נישאה לרב חיים הלברשטאם מפאקשיווניץ, בתו בת שבע רחל נישאה לרב משה סורוצקין ובתו הצעירה אביבה מרים נישאה לרב מרדכי לייפר, האדמו"ר מפיטסבורג. הועלה לקבורה בחלקת הרבנים החדשה שבהר המנוחות בירושלים. בית אבי - שו"ת על ארבעת חלקי השולחן ערוך, מספר חלקים, ניו יורק ה'תש"ן ההולכים לפניך בכל לבם...: קווים לדמותו של המחבר, בראש המהדורה החדשה של ספרו בית אב"י, באתר היברובוקס ספריו שו"ת בית אב"י - חלק א, ניו יורק תשל"א, באתר היברובוקס שו"ת בית אב"י - חלק ב, ניו יורק תש"מ, באתר היברובוקס שו"ת בית אב"י - חלק ג, ניו יורק תשמ"ה, באתר היברובוקס
ניוון מיקסומטי

נִוּוּן מִיקְסוֹמָטִי (Myxomatous degeneration) הוא תהליך ניווני של היחלשות רקמת חיבור. מונח זה משמש בעיקר בהקשר של צניחה של המסתם הצניפי. הניוון המיקסומטי נלווה להצטברות של דרמטאן סולפט (אנ'), גליקוזאמינוגליקן הנמצא במטריצה החוץ-תאית של המסתם. המנגנון המדויק אינו ידוע לאשורו. במקרים רבים הניוון המיקסומטי מוגבל למסתם הצניפי ויש לו מהלך שפיר. כאשר הניוון נקשר במחלות סיסטמיות, כגון תסמונת מרפן, הניוון הוא נרחב יותר ומערב את מסתמי הלב האחרים. המסתמים אז עלולים לאבד מצורתם ולגרום לאי-ספיקה שלהם, כפי שקורה באי-ספיקת מסתם אבי העורקים. צניחה של המסתם הצניפי, הנגרמת בשל ניוון מיקסומטי, היא הסיבה השכיחה ביותר לאי-ספיקת המסתם הצניפי במדינות מתפתחות. ערך זה הוא קצרמר בנושא ביולוגיה. אתם מוזמנים לתרום לוויקיפדיה ולהרחיב אותו.
אדווין פון מנטויפל

אדווין קרל רוכוס, הברון פון מנטויפל (בגרמנית: Edwin von Manteuffel;‏ 24 בפברואר 1809 – 17 ביוני 1885), היה גנרל-פלדמרשל גרמני שפיקד על כוחות במלחמת פרוסיה צרפת. פון מנטויפל נולד ב-24 בפברואר 1809 בדרזדן, שהשתייכה לממלכת סקסוניה, לאביו הנס קרל ארדמן פון מנטויפל שהיה נשיא בית המשפט לערעורים במגדבורג. בשנת 1827 התגייס פון מנטויפל לצבא הפרוסי, והצטרף לרגימנט הדרגונים של המשמר (ויקטוריה, מלכת הממלכה המאוחדת). ב-14 במאי 1839 מונה לשליש של מושל ברלין, וב-11 בינואר 1842 הועלה לדרגת אובר לוטננט. ב-21 בדצמבר 1843 הועלה פון מנטויפל לדרגת ריטמייסטר, ומונה שלישו של אלברכט, נסיך פרוסיה בתחילת 1848 ליווה את הנסיך אלברכט לביקור בפטרבורג אצל הצאר ניקולאי הראשון, וב-18 במאי 1848 מונה לעוזרו של פרידריך וילהלם הרביעי, מלך פרוסיה. ב-15 באוקטובר 1848 הועלה פון מנטויפל לדרגת מיור, וב-13 ביולי 1852 הועלה לדרגת אוברסט לוטננט, ומונה למפקד רגימנט האולנים ה-5. ב-13 ביולי 1854 הועלה לדרגת אוברסט, וב-18 בדצמבר 1856 מונה למפקד חטיבת הפרשים ה-3. בשנת 1857 מונה פון מנטויפל לראש הקבינט הצבאי של המלך, וב-22 במאי 1858 הועלה לדרגת גנרל מיור. ב-7 בינואר 1861 מונה לשליש הכללי של המלך וילהלם הראשון, וב-18 באוקטובר באותה שנה הועלה לדרגת גנרל לוטננט. פון מנטויפל השתתף במלחמת שלזוויג השנייה, ולאחריה מונה למושל הצבאי של שלזוויג. בפרוץ מלחמת אוסטריה–פרוסיה כבש פון מנטויפל את הולשטיין שהייתה בשליטה אוסטרית, ולאחר מכן לחם תחת פיקודו של אדוארד פוגל פון פלקנשטיין בדרום גרמניה. ב-30 באוקטובר 1866 מונה פון מנטויפל למפקד הקורפוס ה-9, וב-3 באוגוסט 1868 מונה למפקד הקורפוס ה-1. במהלך מלחמת פרוסיה צרפת לחם פון מנטויפל עם הקורפוס שבפיקודו, כחלק מהארמייה הראשונה בפיקוד קרל פרידריך פון שטיינמץ, והשתתף בקרב קולומבי, ובמצור על מץ. ב-20 באוקטובר 1870 מונה למפקד הארמייה הראשונה, וקיבל את כניעת העיר מץ, ולאחר מכן השתתף בקרב אמיין ובמצור על פריז. ב-11 בינואר 1871 מונה פון מנטויפל למפקד ארמיית הדרום, והשתתף עימה בקרבות בבלפור בהם הובס צבא המזרח של צרפת בפיקוד גנרל בורבאקי בקרב בן 3 ימים (15 עד 17 בינואר 1871) בליסאין על יד הגבול עם שווייץ. לאחר המלחמה מונה למפקד הארמייה השנייה וצבא הכיבוש בצרפת עד 1873. על פעולותיו בקרבות קיבל פון מנטויפל את עיטורי הצלב הגדול של צלב הברזל, מסדר העיט השחור, ומענק של 300,000 טאלר. לאחר סיום תפקידו בצרפת הועלה פון מנטויפל לדרגת גנרל-פלדמרשל, ובשנת 1879 מונה למושל הצבאי של אלזס לורן, ובמקביל שימש כמפקד הקורפוס ה-15. ב-17 ביוני 1885 מת פון מנטויפל בעת שהייתו בחופשה בקרלסבאד, ולאות הוקרה שלח פרנץ יוזף הראשון, קיסר אוסטריה את ארונו לגרמניה בליווי משמר כבוד אוסטרי. נכדו הוא האסו פון מנטויפל, מהבולטים במפקדי השריון בצבא הגרמני במלחמת העולם השנייה. מדיה וקבצים בנושא אדווין פון מנטויפל בוויקישיתוף אדווין פון מנטויפל, באתר אנציקלופדיה בריטניקה (באנגלית)
שיר

שיר הוא יצירה אשר ניתן לתפוס אותה כיחידה מובחנת העומדת בפני עצמה, בעלת מאפיינים ייחודיים ומוגדרים של גובה צלילים, צורה ותבנית. לרוב, מילות השיר נכתבות במיוחד ללחן, אך ישנם מקרים בהם מלחינים שירי משוררים קיימים. מבנה השיר הסטנדרטי מורכב מכמה חלקים: פתיחה, בית, פזמון, c part, קטעי מעבר וסיום. מבנה השיר השתנה רבות במהלך השנים וניתן לשינוי על ידי האמן היוצר. כמו כן, אורכו של השיר יכול לנוע בין כמה שניות לכמה דקות ועשרות דקות. פזמון שירה זמרה מזמור שיר פתיחה שיר משחק שיר רחוב שיר ערש שיר עם שירת הלווייתן שיר, באתר אנציקלופדיה בריטניקה (באנגלית) שִׁיר, באתר האקדמיה ללשון העברית שירים, דף שער בספרייה הלאומית ערך זה הוא קצרמר בנושא שירים. אתם מוזמנים לתרום לוויקיפדיה ולהרחיב אותו.
ספורטינג (ענף ירי)

ספורטינג (מאנגלית: Sporting Clays), המכונה גם מסלולי ציד, הוא ענף ירי ספורטיבי המוגדר כירי מעשי מדמה ציד. הענף משתייך לתחום הירי בצלחות חרס, אולם בניגוד לסגנונות אחרים, בכללם האולימפיים, בהם שיגור המטרות חוזר על עצמו באותו כיוון, הספורטינג מדמה מתווי ציד ולכן המטרות משוגרות באופן ספונטני. התוצאה היא מגוון רחב של מסלולים, זוויות, מהירויות, מרחקים וגבהים, גודל מטרות ואף שינויי כיוון תוך כדי מעוף (לא בתחרויות רשמיות). גם מבחינת המתקנים, קיימות אפשרויות מגוונות, בעיקר כשמדובר בתוואי שטח (משטחים שונים, יערות מסוגים שונים וכו'). עם זאת, חוקי התחרות, צורת העמידה והירי, הביגוד וכללים נוספים, מאוגדים בחוקה ונאכפים על ידי איגודים במדינות השונות. כמו כל ענפי הירי בצלחות חרס, גם הספורטינג מבוסס על ירי ברובי ציד ומכונות שיגור צלחות, כשסוגי וגודלי צלחות שונות מייצגים חיות ציד שונות: ארנב, עוף במעופו וכיוצא בזה. במקביל קיימות גם מטרות "כלליות". בניגוד לסגנונות האולימפיים, ההגבלות על הרובים מעטות (ממוקדות בעיקר בקוטר ותחמיש מינימלי). מקור ענף מסלולי הציד היה ברצונם של ציידים להמשיך ולהתאמן גם מחוץ לעונת הציד באמצעות יצירת סימולציה של תנאי ציד בצורה הריאליסטית ביותר. בעבר רוב העוסקים בענף היו ציידים שלא רצו לאבד מיומנויות בחודשי ההמתנה הארוכים, אולם כיום מדובר בעיקר בתחביב ובספורט שאף מעוגן תחת איגוד בינ"ל (FITASC). http://www.fitasc.info/uk/home/view
מוקדמות יורו 1980

מוקדמות יורו 1980 הוא טורניר כדורגל שנערך באירופה בין מאי 1978 לפברואר 1980, ובמסגרתו התמודדו 31 נבחרות לאומיות החברות באופ"א על שבעה מקומות ביורו 1980 שנערך באיטליה. הנבחרות חולקו לשבעה בתים, ובסיום הטורניר שבע הנבחרות שסיימו בראש כל בית העפילו, יחד עם איטליה המארחת שהעפילה אוטומטית, לטורניר הגמר. הגרלת שלב הבתים נערכה ב-30 בנובמבר 1977 ברומא, עם 31 נבחרות שנכנסו להגרלה. משחקי המוקדמות החלו במאי 1978 והסתיימו בפברואר 1980. הנבחרות התחלקו לשבעה בתים, מתוכם שלושה הכילו חמש נבחרות, וארבעה בתים הכילו ארבע נבחרות, שהוגרלו לפי קבוצות דירוג. על כל ניצחון ניתנו שתי נקודות, ולא שלוש כפי שנהוג כיום. 7 שערים אנגליה קווין קיגן 6 שערים גרמניה המערבית קלאוס פישר 1 במודגש: זכתה בטורניר, בנטוי: מארחת הטורניר מוקדמות יורו 1980 באתר RSSSF‏
נעמית

נַעֲמִית (שם מדעי: Glycymeris) היא סוג של צדפת מים מלוחים. צדפות ריקות מסוג זה, ובפרט נעמית מצויה, הן הצדפות הנפוצות ביותר בחופי ישראל לאורך הים התיכון. עם זאת, הסוג כנראה כמעט ונכחד מאזורינו והעדות האחרונה של נעמית מצויה תועדה בשנת 1969 ומספר מועט מאוד של נעמיות חומת-כתם נמצאו מצפון לחיפה. השם המדעי של הסוג מגיע מהמילה היוונית העתיקה glykymaris (אולי מ-Glykys - "מתוק" ו-Meris - "חלק"), מילה אשר נרשמה רק פעם אחת בספרות יוונית. שמות המינים בעברית נקבעו ב-2003 על ידי האקדמיה העברית ללשון ופורסמו במילון בעלי חיים: רכיכות (תשס"ד). צדפות אלו נפוצות מאוד במאובנים, מן הקרטיקון (לפני 112.6 מיליון שנה) וניתן למצוא בכל רחבי העולם. בסוג כ-100 מינים שנכחדו. בישראל נמצאו מצבורי נעמית מצויה למרגלות הרי יהודה, עדות שמצביעה על קיומם במזרח הים-התיכון לפחות מהתקופת הפליוקן אך המצבורים הגדולים ביותר נמצאו מההולוקן לפני 5000-5500 שנה. אוכלוסיית הנעמית החלה להצטמצם לפני כ-2000 שנה וכמעט נכחדה לגמרי לפני כ-1000 שנה, כנראה כתוצאה משינויים סביבתיים. סימוכים לכך ניתן למצוא גם בעדויות ארכאולוגיות מאתרים כגון תל לכיש, שם תארוך פחמן קבע את גילם לכ-3100 שנים, כלומר הקשוות נאספו כ-1000-1600 שנה לאחר מותם. סימוכים נוספים הם השחיקה של הצדפה, בכ-44% מהקַשׂוות שנמצאות על החוף הקודקוד (Umbo) נשחק לגמרי ונוצר במקומו חור. תהליך שחיקה זה אורך זמן רב ועדות לכך שהצדפים נשטפו לחוף לפני לפחות כ-2000 שנה. כיום הנעמית כמעט נכחדה לגמרי מחופי ישראל. נעמית חומת-כתם (Glycymeris pilosa) עדיין חיה במספרים נמוכים מאוד במדף החול מצפון לחיפה. נעמית מצויה ייתכן ונכחדה כליל, עדות אחרונה לצדפה חיה דווח ב-1969 מחיפה. הקונכייה (קַשְׂוָה) קמורה בשני צדדיה, מעט ארוכה יותר מרחבה. גודלן בינוני עד גדול. הרצועה החיצונית חסרת פסי רוחב. המינים בסוג אוהבי שמש, חיים על מדפי החול בעומק רדוד עד בינוני. ניתן למצאם רק במים מלוחים, אינם מסוגלים להתקיים במים מתוקים או מליחים (מליחות קטנה ממי ים). הצדפה נוהגת להתחפר בחול ולכן מעדיפה חול נקי ויציב בעל גרגירים אחידים. בשעת הצורך הנעמית מסוגלת לנוע דרך החול בצורה איטית אשר מתבצעת לרוב בלילה. הם ניזונים אופורטוניסטים מפלנקטון כגון דינופלגלטים. הטפיל העיקרי של הנעמית הם ספוגים מתחפרים מהמשפחה Clionaidae. נַעֲמִית נָאָה Glycymeris glycymeris נַעֲמִית מְצוּיָה Glycymeris nummaria (שמות נרדפים: G. violascens, G. insurbica) נַעֲמִית חוּמַת-כֶּתֶם Glycymeris pilosa נַעֲמִית גְּדוֹלָה Glycymeris bimaculata נַעֲמִית עֲרָב Glycymeris arabica נַעֲמִית חוּמָה Glycymeris livida מינים שהיו בעבר שייכים לסוג: נַעֲמִית מַסְרְקִית Tucetona audouini (שם נרדף G.pentunculus) רשימת מינים מלאה יותר כוללים: מאובנים של Glycymeris glycymeris במוזיאון GAMPS Glycymeris glycymeris - Meermandel Glycymeris glycymeris - גליסיה Glycymeris modesta - Pakiri, ניו זילנד נעמית, באתר ITIS (באנגלית) נעמית, באתר NCBI (באנגלית) נעמית, באתר Animal Diversity Web (באנגלית) נעמית, באתר האנציקלופדיה של החיים (באנגלית) נעמית, באתר GBIF (באנגלית) מילון בעלי חיים: רכיכות (תשס"ד), 2003, באתר האקדמיה ללשון העברית Sivan et.al., 2006, The Glycymeris query along the coast and shallow shelf of Israel, southeast Mediterranean. Palaeogeography, Palaeoclimatology, Palaeoecology 233 (2006) 134–148 Paleobiology מסד הנתונים Sepkoski, ג ' ק Sepkoski המקוונת של סוג הנתונים Biolib
נורית שני

נורית שני (נולדה ב-21 בנובמבר 1938) היא מייסדת רשת בתי הקולנוע והפצת הסרטים "לב". זכתה לתואר אביר מסדר האמנויות והספרות לשנת 2009 מטעם ממשלת צרפת. זכתה לצד בעלה בפרס מפעל חיים בפסטיבל הקולנוע ירושלים ה-26. נורית שני נולדה בתל אביב ליצחק חזון (מראשי עורכי הדין בתל אביב) ומאשה (לבית לרמן). סבה צבי הירש היה מראשוני תושבי תל אביב, ובעל מפעל הגזוז "מעיינות". בשנת 1956 הייתה בין מסיימי המחזור הראשון של בית הספר תיכון עירוני ה' בתל אביב, ומיד לאחר מכן התגייסה לצה"ל ושירתה כמש"קית הסברה בקצין חינוך ראשי. במהלך לימודי התואר השני בחוג לספרות ותיאטרון באוניברסיטת תל אביב פגשה נורית את יצחק (איז'ו) שני, איש עסקים ומפיק סרטים. השניים נישאו בשנת 1962. בשנות ה-70 עסקה נורית בחינוך, בהוראת תיאטרון, ספרות ומקרא בתיכון העירוני המקיף של הרצליה. כמורה הייתה מהראשונים ששילבו מתודיקה של דרמה ותיאטרון בהוראה. בסוף שנות ה-80 יזמה יחד עם מבקרי הקולנוע גידי אורשר, יהודה סתיו ונסים דיין את הפרויקט "יום ארוך" – צפייה מודרכת בסרטים לבני נוער. הפרויקט החל בסינמטק תל אביב, והונהג לאחר מכן בבתי-ספר ברחבי הארץ. בשנת 1981 ייסדו איז'ו ונורית שני את בית קולנוע לב בדיזנגוף סנטר בתל אביב. לצד תפעול האולמות הקימו נורית ואיז'ו חברת הפצת סרטים המתמחה בקולנוע עולמי עצמאי ואיכותי. שמו של הקולנוע, לב, נבחר בין היתר כהתרסה כלפי הקניון בו הוא ממקום, הדיזנגוף סנטר, שהצליל הלועזי לשמו, עורר התנגדויות בזמנו. ב-1985 הייתה המפיקה של סרטו של השחקן-במאי, עודד קוטלר, "רומן בהמשכים", על פי ספרו של יצחק בן נר ובכיכובו של חיים טופול. בשנות ה-90 עבר איז'ו לעסקי הנדל"ן. נורית כהנה בתפקיד המנכ"ל עד פרישתה בשנת 2009. כיום היא משמשת בתפקיד יו"ר קולנוע לב. בתפקיד המנכ"ל החליף אותה בנה גיא. בשנת 2009 זכתה לתואר אביר מסדר האמנויות והספרות מטעם ממשלת צרפת. כמו כן, זכתה בפרס מפעל חיים מטעם עיריית ירושלים ופסטיבל הקולנוע ירושלים. בשנת 2018 הוענק לה תואר יקירת העיר תל אביב-יפו. מירב יודילוביץ',, מסדר האבירים הישראליים מתרחב, באתר ynet, 14 במאי 2009 פסטיבל הקולנוע ירושלים ה-26, באתר סינמטק ירושלים, יולי 2009 עירית שמגר, המפא"יניק מחפש את האתמול, דבר, 11 באוקטובר 1985 פרסום שמות יקירי העיר תל אביב-יפו לשנת 2018 באתר "local"
פול דרייטון

אוטיס פול דרייטון (באנגלית: Otis Paul Drayton; ‏8 במאי 1939 – 2 במרץ 2010) היה אתלט אמריקאי, אלוף אולימפי ושיאן עולם (טוקיו 1964) בריצת שליחים 4x100 מטר, בעל מדליית כסף אולימפית (טוקיו 1964) ו-3 פעמים ברציפות אלוף ארצות הברית (1963-1961) בריצת 200 מטר. דרייטון נולד בגלן קוב, ניו יורק. בתחרות שנערכה בין נבחרות האתלטיקה של ארצות הברית ושל ברית המועצות במוסקבה, רוסיה ב-15 ביולי 1961 קבע דרייטון בריצת שליחים 4x100 מטר, ביחד עם פרנק באד, הייז ג'ונס וצ'ארלס פרייזר שיא עולם חדש של 39.1 שניות. באליפות ארצות הברית שנערכה ב-23 ביוני 1962 זכה דרייטון במדליית זהב בריצת 200 מטר תוך כדי השוואת השיא העולמי בתוצאה של 20.5 שניות. באולימפיאדת טוקיו (1964) זכה דרייטון בשתי מדליות, זהב וכסף. מדליית זהב, בריצת שליחים 4x100 מטר ביחד עם ג'רי אשוורת', ריצ'רד סטבינס ובוב הייז בשיא עולם חדש של 39.06 שניות, לפני פולין (39.36 שניות) וצרפת (39.36 שניות). בשלב חצי הגמר הרביעייה האמריקאית קבעה שיא אולימפי חדש של 39.5 שניות. מדליית כסף, בריצת 200 מטר בתוצאה של 20.58 שניות, אחרי חברו לנבחרת הנרי קאר שקבע שיא אולימפי חדש של 20.36 שניות ולפני אדווין רוברטס מטרינידד וטובגו (20.63 שניות). ב-2 במרץ 2010 נפטר דרייטון עקב תסחיף ריאתי שנגרם בניתוח לטיפול במחלת הסרטן בה לקה. ריצת 100 יארד: 9.3 שניות (1961) ריצת 100 מטר: 10.2 שניות (1962) ריצת 200 מטר: 20.55 שניות (1962) ריצת 400 מטר: 47.2 שניות (1964) התפתחות שיא העולם בריצת 200 מטר (אנ') מדיה וקבצים בנושא פול דרייטון בוויקישיתוף פול דרייטון, באתר olympedia.org פול דרייטון, באתר התאחדות האתלטיקה הבין-לאומית פול דרייטון, באתר Track and Field (גברים) פול דרייטון, באתר "Find a Grave" (באנגלית)
ג'ין אנדרסון

ג'ין אנדרסון (באנגלית: Jean Anderson;‏ 12 בדצמבר 1907 – 1 באפריל 2001) הייתה שחקנית אנגלייה. אנדרסון נולדה באיסטבורן שבסאסקס. היא זכורה בעיקר מתפקידה כאם המשפחה חמורת הסבר מרי המונד בסדרת הדרמה של ה-BBC "האחים" ששודרה בין השנים 1972 ל-1976. עוד היא מוכרת בתפקיד האריסטוקרטית המרדנית ליידי ג'וסלין "ג'וס" הולברוק בסדרה "טנקו" (אנ') על אודות מלחמת העולם השנייה ששודרה בין 1982 ל-1984. תפקידים נוספים שלה בטלוויזיה היו בסדרה המשטרתית "Police Surgeon", בסדרה "המפקח מגרה", בסדרה "The Man in Room 17", בסדרה "The Borderers", "פול טמפל", בסדרה "Codename", בדרמה "Oil Strike North", בסדרת סרטי "גברת מארפל", בפרק בסדרה "המפקח מורס", בסדרה "קמפיון", בסדרה הקומית "מה יגידו השכנים?", ובסדרה "הטי ויינת'רופ חוקרת". עוד שיחקה בתפקיד האם בשני עיבודים של ה-BBC, לספר "ילדי המסילה" מאת אדית נסביט, שהופקו ב-1951 וב-1957. במשך שנים רבות חייתה אנדרסון בכפר אדנהול קרוב לפנרית' שבקאמבריה. היא המשיכה לשחק עד לשנות התשעים שלה. באפריל 2001 נפטרה בגיל 93. אות קין (1947) The Mark of Cain (1948) Bond Street (1949) The Romantic Age (1950) Seven Days to Noon (1951) The Franchise Affair (1951) White Corridors (1951) High Treason (1952) The Brave Don't Cry (1953) The Pleasure Garden (1953) Time Bomb (1953) Street Corner (1953) Johnny on the Run (1953) The Kidnappers (1954) The Weak and the Wicked (1954) Lease of Life (1956) The Secret Tent (1956) A Town Like Alice לאקי ג'ים (1957) Lucky Jim (1957) The Barretts of Wimpole Street (1957) Robbery Under Arms (1958) Heart of a Child (1958) A Night to Remember שלמה ומלכת שבא (1959) Solomon and Sheba (1959) SOS Pacific (1961) Spare the Rod ואלס הטוריאדורים (1962) Waltz of the Toreadors (1962) The Inspector (1964) The Three Lives of Thomasina (1967) Half a Sixpence (1970) Country Dance חפירת לילה (1971) The Night Digger הגברת נעלמת (1979) The Lady Vanishes (1983) Screamtime מאדאם סוזאצקה (1988) Madame Sousatzka (1992) Leon the Pig Farmer (1999) Simon Magus מדיה וקבצים בנושא ג'ין אנדרסון בוויקישיתוף ג'ין אנדרסון, במסד הנתונים הקולנועיים IMDb (באנגלית) ג'ין אנדרסון, באתר AllMovie (באנגלית) ג'ין אנדרסון, במסד הנתונים הקולנועיים KinoPoisk (ברוסית) ג'ין אנדרסון במסד הנתונים IBDB (באנגלית) ג'ין אנדרסון, באתר "Find a Grave" (באנגלית)
זאסלאב (פירושונים)

האם התכוונתם ל... זאסלאב – מחנה ריכוז ועבודה ששכן בסמוך לכפר בעל שם זהה בדרום פולין. זאסלאב - שמה הפולני של העיר איזיאסלב במחוז חמלניצקי באוקראינה. זאסלאב - שמה הפולני של העיירה זסלאוויה במחוז מינסק בבלארוס.
צבא האסלאם (פירושונים)

האם התכוונתם ל... צבא האסלאם – כוח צבאי עות'מאני שפעל בשלהי מלחמת העולם הראשונה. צבא האסלאם (עזה) – ארגון טרור המסונף לאל-קאעידה הפועל ברצועת עזה. צבא האסלאם (סוריה) – ארגון מורדים ג'יהאדיסטי הפעיל במלחמת האזרחים בסוריה.
ירי בצלחות חרס

ירי בצלחות חרס, המוכר גם כירי ביוני חרס (כיוון שהצלחות דימו במקורן יונים) הוא תחום ירי ספורטיבי הכולל מספר ענפים, חלקם אולימפיים, ותכליתו ירי במטרות מעופפות באמצעות רובה ציד. קיימים כעשרים מקצועות (דיסציפלינות) ירי בצלחות חרס, אף כי באופן כללי התחום מחולק לשלושה ענפים: טראפ (Trap), סקיט (Skeet) וספורטינג. במרבית המקרים כשמדברים על ירי בצלחות חרס, הכוונה היא לענף הסקיט, הנפוץ ביותר ואשר אחד מסגנונותיו מהווה מקצוע אולימפי. גם מקצועות הטראפ והדאבל-טראפ הם ענפים אולימפיים. ככלל תחום הירי בצלחות חרס מנוהל על ידי איגודי הקליעה בכל מדינה, מלבד הספורטינג שמנוהל פעמים רבות על ידי איגודי הציד במדינות בהן הם קיימים. לספורטינג גם איגוד בינלאומי משלו. מדיה וקבצים בנושא ירי בצלחות חרס בוויקישיתוף
Moves Me

Moves Me (בעברית: מניע/מרגש אותי) הוא מיני-אלבום הבכורה של דמי לובאטו. המיני-אלבום הוקלט בשנת 2002 ויצא לאור ב-23 בדצמבר 2008, על ידי חברת התקליטים Well Go USA. האלבום כולל בפועל שיר אחד בלבד, "Moves Me", רק בגרסאות שונות. השיר נכתב על ידי לובאטו בתקופת הילדות. דמי לובאטו נהגו לכתוב שירים מגיל קטן. האחות הגדולה של לובאטו, דאלאס, שאפה להשיג קריירה במוזיקה במשך תקופה מסוימת בצעירותה, וכצופה מהצד שאף ליוותה אותה בהופעותיה לובאטו לקחו ממנה השראה והחליטו ללכת בעקבותיה. תחת השפעתה מדאלאס, החלו ללמוד נגינה על פסנתר וגיטרה, וכשהיה ללובאטו מספיק ניסיון גם בכתיבה וגם בנגינה, חיברו בין השניים והחלו לכתוב ולהלחין שירים לגמרי לבד. בהמשך, הסוכן של לובאטו, ביחד עם כמה מהמפיקים שעבדו עם דאלאס, זיהו בלובאטו פוטנציאל ברגע ששמעו את השירים והחליטו לקחת את לובאטו לאולפן הקלטות במטרה להקליט אותם באופן מקצועי. לובאטו הקליטו מספר שירים שכתבו, ביניהם הסינגל "Moves Me", לו בהמשך יצא אף וידאו-קליפ. הסינגל "Moves Me" יצא לאור בשנת 2002 על גבי תקליטור. זהו השיר הראשון שלובאטו הקליטו, בגיל 12 לערך. מלבד אלבום זה השיר נכלל בפורמט CD כבונוס בשני מיני אלבומי DVD; האחד "Off Da Hook: F-Troop Style" שיצא לאור בשנת 2004 ובמסגרתו נלמדות חמש כוראוגרפיות שונות של ריקוד ההיפ-הופ בהשתתפות רשמית של לובאטו, והשני "Be Like A Pop Star" המלמד את הכוראוגרפיה המבוצעת בווידאו קליפ הרשמי של השיר, גם הוא בהשתתפות לובאטו. בשנת 2008 הסינגל, ביחד עם האלבום, היו זמינים להורדה דרך אייטונס למשך זמן מוגבל. לצד הסינגל "Moves Me" יצא וידאו קליפ רשמי בו הופיעו ונכללו לובאטו. בווידאו, נראו לובאטו עם מדונה (מיקרופון צמוד ראש), ובהמשך לכך, נראו בביצוע כוראוגרפיה עם צעדי ריקוד המזכירים את סגנונה של בריטני ספירס, כשמסביב ארבעה רקדנים פחות או יותר בגיל התואם לזה של לובאטו. מידע על האלבום Moves Me באתר MusicBrainz Moves Me, בביצוע דמי לובאטו, וידאו קליפ של השיר באתר יוטיוב Best Friends Forever: Selena Gomez & Demi Lovato: An Unauthorized Biography (באנגלית)
אליף שאפאק

אֶליף שאפאק (בטורקית: Elif Şafak;‏ נולדה ב-25 באוקטובר 1971) היא סופרת ופובליציסטית טורקית. שאפאק היא מחברתם של 14 ספרים, מהם 9 רומנים. היא כותבת בטורקית ובאנגלית. שאפאק נולדה בשם אליף בילגין בשטרסבורג שבצרפת לאב פילוסוף ואם דיפלומטית. בילדותה הוריה נפרדו ושאפאק גודלה על ידי אמה בלבד, דבר שלטענתה השפיע על יצירתה. כשהחלה לכתוב החליטה לשלב את שם אמה, שאפאק, שמשמעו "שחר" עם שמה שלה ליצירת שם עט. שאפאק בילתה את שנות נעוריה במדריד ועמאן ובהמשך חיה בטורקיה ובמקומות רבים נוספים ברחבי העולם. שאפאק נשואה ואם לשניים וכיום היא מחלקת את זמנה בין לונדון לבין איסטנבול. היא מגדירה עצמה כפמיניסטית ומוחה נגד אפליית נשים בטורקיה ונגד אפליית להט"ב. ספריה של שאפאק זכו בפרסים בטורקיה והיו מועמדים לפרסים בינלאומיים כגון פרס האינדיפנדנט, פרס בייליז לסיפורת מאת נשים, פרס IMPAC האירי, ואחרים. בעקבות ספרה "הממזרה מאיסטנבול", העוסק בשואה הארמנית, שאפאק הועמדה לדין בטורקיה בגין "פגיעה ברגשות העם הטורקי". הממזרה מאיסטנבול, מאנגלית: קטיה בנוביץ', מחברות לספרות, 2008 ארמון הפרעושים, מאנגלית: סיון מדר, כנרת זמורה-ביתן, 2010 כבוד, מאנגלית: עידית שורר, ספרית פועלים - הוצאת הקיבוץ המאוחד, 2015 אתר האינטרנט הרשמי של אליף שאפאק (בשפות מרובות) אליף שאפאק, ברשת החברתית אקס (טוויטר) אליף שאפאק, ברשת החברתית אינסטגרם אליף שאפק (1971-), דף שער בספרייה הלאומית שלומית כהן-אסיף, "כבוד": ספר מצוין, לא רק מפני שהרגיז את ארדואן, באתר הארץ, 30 באוגוסט 2015 שירי לב-ארי, חיה בסרט טורקי, באתר ynet, 13 באוקטובר 2010 ענבל מלכה, ארמניה זה כאן, באתר ynet, 23 ביוני 2008 גתית פז, תבשיל טורקי שהקדיח, באתר הארץ, 17 ביוני 2008
קרחון ניניס

קרחון ניניס (באנגלית: Ninnis Glacier) הוא קרחון גדול, מלא גבנונים ובתרונים, היורד בתלילות ממרומי פנים היבשת אל הים בעמק רחב-ידיים, על חוף ג'ורג' החמישי באנטארקטיקה. הקרחון התגלה על ידי קבוצת המזרח הרחוק, פלג ממשלחת אוסטרלאסיה לאנטארקטיקה, (1914-1911) בהנהגת דאגלס מוסון, שקרא לו על שם אדוארד ניניס, חבר הקבוצה שנספה במסע המזחלות ב-14 בדצמבר 1912, כאשר תכסית השלג של בתרון עמוק בקרחון נבקעה תחתיו. שלוחת הקרחון הפונה הימה היא הלשון הרחבה של קרחון ניניס 68°5′S 147°45′E﻿ / ﻿68.083°S 147.750°E﻿ / -68.083; 147.750. הלשון נמדדה בשנת 1962 ונמצא, שהיא מזדקרת כ-48 ק"מ אל תוך הים. קבוצת המזרח הרחוק ערך זה הוא קצרמר בנושא גאוגרפיה של אנטארקטיקה. אתם מוזמנים לתרום לוויקיפדיה ולהרחיב אותו.
קלאו סרי לנקה אפור

קלאו סרי לנקה אפור (שם מדעי: Ocyceros gingalensis) הוא מין של קלאו מהסוג קלאו אפור (Ocyceros), שאנדמי לסרי לנקה, ומצוי ביערות. קלאו סרי לנקה אפור הוא מין בינוני יחסית לשאר המינים במשפחתו; אורכו כ-45 ס"מ. כנפיו אפורות, אך חלק מנוצות התעופה שחור. גבו וכיפתו אפורים. הזנב שחרחר, וצידו האחורי לבן. בשונה מרוב מיני הקלאויים, לפרטים ממין זה אין קסדה מעל המקור. הזכר והנקבה דומים: ההבדל היחידי ביניהם הוא צבע המקור. מקורו של הזכר צהבהב, ומקורה של הקבה שחור עם פס צהבהב. אצל פרטים צעירים המקור צהבהב, הגב והעורף בצבע אפור כהה, וקצהו של הזנב לבן. הוא ניזון בעיקר מפירות (בין השאר תאנים), אך לעיתים גם ממכרסמים, לטאות וחרקים. הנקבה מקננת בחלל בעץ. היא חוסמת את הכניסה לקן על ידי בוץ, לשלשת ועיסה העשויה מפירות, ומשאירה רק חרך קטן, דרכו הזכר מעביר לה ולגוזליה מזון. גודל התטולה אינו עולה על 4 ביצים. הקלאויים חיים בלהקות קטנות, שכוללות בדרך כלל 5 פרטים (2 פרטים בוגרים ו-2 עד 3 פרטים צעירים). מדיה וקבצים בנושא קלאו סרי לנקה אפור בוויקישיתוף קלאו סרי לנקה אפור, באתר ITIS (באנגלית) קלאו סרי לנקה אפור, באתר NCBI (באנגלית) קלאו סרי לנקה אפור, באתר Animal Diversity Web (באנגלית) קלאו סרי לנקה אפור, בבסיס הנתונים ARKive (באנגלית) קלאו סרי לנקה אפור, באתר האנציקלופדיה של החיים (באנגלית) קלאו סרי לנקה אפור, באתר GBIF (באנגלית) קלאו סרי לנקה אפור באתר הרשימה האדומה של IUCN ערך זה הוא קצרמר בנושא עופות. אתם מוזמנים לתרום לוויקיפדיה ולהרחיב אותו.